*Ukoliko ste tražili drugu osobu, v. Branko Popović (Razvrstavanje).*

**Branko Popović** (Užice, 15/27. januar 1882 – Beograd, 27. novembar 1944) je bio srpski slikar, likovni kritičar, profesor i dekan Tehničkog fakulteta Univerziteta u Beogradu.

Biografija
----------

Rođen je Užicu od oca Stojana, osnivača prve srpske fabrike čoje i ćebadi u Užicu, i majke Femke. Od dvanaeste godine živeo je u Beogradu. Završio je 1905. Tehnički fakultet u Beogradu. Posle toga je učio slikarstvo u Minhenu u crtačkoj školi Hajnriha Knira (1905-1906), zatim na Umetničkoj akademiji kod Ludviga Herteriha (1906-1909) i u Parizu (1909-1912). Objavio je veći broj kritika, ogleda i studija o umetnosti. Naslikao je oko 100 dela, od kojih je 80 sačuvano. Bio je jedan od osnivača Umetničke grupe „Oblik". Izlagao je na zajedničkim izložbama u Parizu (1919), Filadelfiji (1926), Londonu (1930), Rimu (1937) i na 22. Bijenalu u Veneciji (1940).

Učestvovao je u Balkanskim ratovima, ranjen je kod Kumanova, a takođe je učestvovao i u Prvom svetskom ratu. Kao oficir VII pešadijskog puka dobio je čin potpukovnka. Dobitnik je ordena za hrabrost u Prvom i Drugom balkanskom ratu i francuskog krsta Legije časti sa palmama u Prvom svetskom ratu.

Izabran je 1914. za docenta na Tehničkom fakultetu. Bio je arhitekta i između dva rata jedan od najpoznatijih srpskih slikara. Uoči Drugog svetskog rata bio je dekan Tehničkog fakulteta u Beogradu.

Bio je član Demokratske stranke. Posle sloma Jugoslavije, biva zatvoren u logoru na Banjici. Uspeo je da se izvuče i vrati na funkciju dekana Tehničkog fakulteta. Učestvovao je u izradi *Srpskog civilnog plana* sa ostalim srpskim intelektualcima (Čajkanovićem, S. Stefanovićem itd.).

U novembru 1944. godine osuđen je i streljan kao *narodni izdajnik* od strane komunista[*nedostaje referenca*] i ne zna se gde je sahranjen. Tom prilikom je Politika objavila spisak od 105 streljanih, među kojima je bilo i njegovo ime.[*nedostaje referenca*] Tada mu je konfiskovana imovina. U njegov stan i atelje u Knez Mihailovoj 24 uselio se slikar Đorđe Andrejević Kun.[*nedostaje referenca*]

Po rešenjeu Okružnog suda u Beogradu rehabilitovan je 2007. godine. Izložbe njegovih radova organizovane su: 1996. u Beogradu (u galeriji SANU), 1996. u Novom Sadu (u likovnom salonu ogranka SANU), 2004. u Užicu (u Gradskoj galeriji) i 2011. 10. februara 2011. u galeriji RTS i u Zrenjaninu u Narodnom muzeju, 25. avgusta 2011..

Bio je oženjem Divnom, rođenom Naunović sa kojom je imao tri sina: Simeon, arhitekta, Prijezda, advokat i Borivoje, TV novinar.

Literatura
----------

* Lazar Trifunović, Srpska likovna kritika, Srpska književna zajednica, Beograd, 1967, s. 28, 226, 297, 313, 357, 369-387
* Miodrag B. Protić, Branko Popović, Srpsko slikarstvo  veka, Nolit, Beograd, 1970, s. 56-57, 105
* Lazar Trifunović, Srpsko slikarstvo 1900-1950, Nolit, Beograd, 1973, s. 88-90
* Vladimir Rozić, Likovna kritika u Beogradu između dva rata (1918-1941), Jugoslavija, Beograd, 1983
* Vladimir Rozić: Branko Popović, slikar i likovni kritičar, (katalog retrospektivne izložbe), SANU, Beograd, 1996
* Branko Popović, Likovne kritike, ogledi i studije, (priredio i uvod Vladimir Rozić), Gradska galerija, Užice, 2004
* Simo C. Ćirković: Ko je ko u Nedićevoj Srbiji 1941-1944, izd. Prosveta, Beograd 2009, odrednica „Popović, Branko S." str. 412, (COBISS)

Izvori
------

1. ↑  „Archive copy". Arhivirano iz originala na datum 2020-01-29. Pristupljeno 2012-06-16.

Vidi još
--------

* Spisak srpskih slikara
* Umetnička grupa Oblik
* Vasa Pomorišac,
* Petar Palavičini,
* Jovan Bijelić,
* Petar Dobrović,
* Toma Rosandić,
* Veljko Stanojević,
* Sreten Stojanović,
* Sava Šumanović,
* Živorad Nastasijević,
* Zora Petrović,
* Ivan Radović,
* Risto Stijović i
* arhitekt Dragiša Brašovan

Vanjske veze
------------

* Umetničko ognjište Branka Popovića („Politika", 10. februar 2011)
* Život i smrt Branka Popovića („Politika", 19. februar 2011)
* Narodni muzej Zrenjanin: Branko Popović izložba slika[*mrtav link*]
* Branko Popović - slike Arhivirano 2020-01-29 na Wayback Machine-u
* Galerija Uzice: Branko Popović - slike Arhivirano 2012-08-14 na Wayback Machine-u